દરેક યુવાનમાં સાહસવૃત્તિ ખીલવવી જ જોઈએ અને ડુંગરાઓમાં ટ્રેકિંગ વ્યક્તિને ઍડ્વન્ચરસ બનાવવાનો મસ્ત પ્રકાર છે. જોકે અત્યાર સુધી આ સાહસિક પ્રવૃત્તિઓ બહુ જૂજ વર્ગમાં વ્યાપક હતી, પણ ગયા વર્ષે રણબીર કપૂર અને દીપિકા પાદુકોણની ફિલ્મ ‘યે જવાની હૈ દીવાની’ ફિલ્મમાં નાયક-નાયિકાએ મનાલીમાં ટ્રેકિંગ કર્યું એ જોઈને આજનો યુથ ક્લાસ પર્વતારોહણનો અચાનક પ્રેમી થઈ ગયો. પરિણામે આ રીજનમાં બિલાડીના ટૉપની જેમ ટ્રેકિંગ ઑપરેટર ફૂટી નીકળ્યા અને અગેઇન, એ લોકો પાસે નથી પૂરતી સ્કિલ્સ કે નથી પૂરતાં સાધનો. સહેલાઈથી નાના-મોટા ડુંગરાઓ ચડી જતા અને લોકલ રસ્તાઓના જાણકાર ટૂર-ગાઇડ બની બેસે છે અને જરૂરી ઇક્વિપમેન્ટ્સ વગર જ ટ્રેકરોને બરફમાં લઈ જાય છે. ડેન્સ બરફમાં ચાલવા માટે નથી તેમની પાસે આઇસ-કટર કે નથી કોઈ સિમ્પલ આફતોને પહોંચી વળવા સાદા દોરડા જેવો સામાન અને સ્નો-ટ્રેકિંગ ફિલ્મમાં બતાવવામાં આવે છે એમ સરળ થોડી હોય છે. જામેલી ગ્લૅસિયર કે સરોવરમાં પગ મૂકતાં પહેલાં એ બરફ કેટલો પાકો છે એની ચકાસણી કરવાની રહે છે. જો એ પોકળ હોય તો કોઈ એમાં ગરક થઈ શકે છે અથવા લસરીને સીધું ખીણમાં પટકાઈ જઈ શકે છે. એ જ રીતે ખડકાળ ડુંગરાઓ ચડતી વખતે જમીન-પથ્થર પોચાં છે કે નક્કર એ જાણ્યા વગર જ ઍડ્વેન્ચરના નામે અણઘડ ટ્રેક-ઑપરેટર નવા-સવા ટ્રેકરો પાસે આ બધું જ કરાવે છે. નથી તેમને કોઈ ટ્રેઇનિંગ આપતા કે નથી માઉન્ટન્સ એટિકેટ શીખવાડવામાં આવતી.